钦定古今图书集成/理学汇编/文学典/第129卷 > 《水谷夜行寄子美圣俞》前人
## 钦定古今图书集成/理学汇编/文学典/第129卷 > 《水谷夜行寄子美圣俞》前人

“寒鸡号荒林，山壁月倒挂。披衣起视夜，揽辔念行迈。
我来夏云初，素节今已届。高河泻长空，势落九州外。
微风动凉襟，晓气清馀睡。缅怀京师友，文酒邈高会。
其间苏与梅，二子可畏爱。篇章富纵横，声价相磨盖。
子美气犹雄，万窍号一噫。有时肆颠狂，醉墨洒滂霈。
譬如千里马，已发不可杀。盈前尽珠玑，一一难简汰。”
梅翁事清切，石齿漱寒濑。作诗三十年，视我犹后辈。
文辞愈清新，心意难老大。譬如妖韶女，老自有馀态。
近诗尤古硬，咀嚼苦难嘬。初如食橄榄，真味久愈在。
苏豪以气轹，举世徒惊骇。梅穷独我知，古货今难卖。
二子双凤凰，百鸟之嘉瑞。云烟一翱翔，羽翮一摧铩。
安得相从游，终日鸣哕哕。问胡苦思之，对酒把新蟹。